সেয়াহতনামা
সেয়াহতনামা (Seyahatname) (উসমানীয় তুর্কি: سياحتنامه, রোমান হরফে: Seyāḥatnāme, আক্ষরিক অর্থে 'ভ্রমণের বই') একটি সাহিত্য রীতি এবং ঐতিহ্যকে নির্দেশ করে। মধ্যযুগে ইসলামী বিশ্বজুড়ে, উমাইয়া যুগের আরব ভ্রমণকারীদের সময় থেকে শুরু করে এর নজির বহু শতাব্দী ধরে পাওয়া যায়। আরও নির্দিষ্ট অর্থে, এই নামটি উসমানীয় (অটোমান) তুর্কি ভ্রমণকারী এভলিয়া চেলেবির (১৬১১-১৬৮২) ভ্রমণ বৃত্তান্তকে বোঝায়। এভলিয়া চেলেবির 'Seyahâtnâme' এই ঐতিহ্যের একটি উল্লেখযোগ্য উদাহরণ। লেখকের আসল নাম ছিল দরবেশ মেহমেদ জিল্লি। 'এভলিয়া' হলো তার ছদ্মনাম, যা তিনি তার শিক্ষক এভলিয়া মেহমেদ এফেন্দির সম্মানে গ্রহণ করেছিলেন। এভলিয়া চেলেবির বাবা ছিলেন রাজদরবারের প্রধান অলঙ্কার নির্মাতা। পিতার প্রতিভার সুবাদে এভলিয়াকে রাজদরবারে আশ্রয় নেওয়ার সুযোগ মিলেছিল। কুরআন তিলাওয়াতের ক্ষেত্রে তার দক্ষতার কারণে, এভলিয়াকে সুলতান চতুর্থ মুরাদের সামনে উপস্থাপন করা হয় এবং তাকে প্রাসাদে ভর্তি করা হয়। সেখানে তিনি ক্যালিগ্রাফি, সঙ্গীত, আরবি ব্যাকরণ এবং তাজবীদে ব্যাপক প্রশিক্ষণ লাভ করেন। ১৬৩৮ সালে বাগদাদ অভিযানের সামান্য আগে, চতুর্থ মুরাদ এভলিয়াকে সিপাহী পদে নিযুক্ত করেন। বহুমুখী প্রতিভা ও সামাজিক মর্যাদার সিঁড়ি বেয়ে ওঠার সুযোগ থাকলেও, এভলিয়ার ভূগোলের প্রতি গভীর আগ্রহ ছিল। তিনি উসমানীয় সাম্রাজ্য ও তার প্রতিবেশী রাষ্ট্রগুলির একটি সম্পূর্ণ বর্ণনা সংগ্রহ করার এবং তার ভ্রমণের প্রত্যক্ষ বর্ণনা প্রদানের জীবন লক্ষ্যে নিজের সম্পদ বিনিয়োগ করেছিলেন।